# Classificació Decimal Universal

La Classificació Decimal Universal (CDU) és un sistema de classificació bibliogràfica que comprèn totes les disciplines del coneixement humà i la seva producció. Va ser desenvolupat a finals del segle xix pels juristes belgues Paul Otlet i Henri La Fontaine, fundadors de l'Institut Internacional de Bibliografia, a partir de l'adaptació de la Classificació Decimal de Melvil Dewey. Des del 1905 s'ha anat modificant i ampliant per actualitzar-se, i ha estat un dels sistemes més utilitzats i traduïts en l'àmbit bibliogràfic.
A Catalunya, el sistema decimal fou adoptat en la classificació de llibres de la Biblioteca de Catalunya, per acord de l'Institut d'Estudis Catalans, essent la primera gran biblioteca a l'Estat Espanyol en adoptar-la. Jordi Rubió i Balaguer va realitzar l'any 1920 una primera adaptació de la CDU i el 1938 una segona. Posteriorment, en continuà l'obra el seu fill Jordi Rubió i Lois amb edicions modernitzades el 1976 i 1982.

## Edicions

La CDU actual en la seva versió completa, l'anomenat Master Reference File (MRF), està format per unes 68.000 subdivisions, és accessible mitjançant una base de dades MySQL, i només n'existeix una versió en anglès. En general s'usen versions més reduïdes i abreujades, així com adaptacions a diferents entorns i unitats d'informació. Les edicions d'abans de 1992 depenien de la Federació Internacional de Documentació, però les darreres edicions de 1995, 2000 i 2004 ho fan del Consorci de la CDU.

### Adaptacions catalanes

* Rubió i Balaguer, Jordi (editor). Classificació decimal de Brussel·les. Adaptació per a les biblioteques populars de la Mancomunitat de Catalunya. Barcelona: Consell de Pedagogia de la Mancomunitat, 1920.
* Rubió i Balaguer, Jordi. Classificació decimal. Nova adaptació catalana. Barcelona: Escola de Bibliotecàries, 1938. A causa de la guerra civil espanyola, no s'arribà a imprimir completament. La majoria dels exemplars conservats tenen mecanografiada la part no impresa.
* Rubió i Balaguer, Jordi (director); Rubió i Lois, Jordi (editor). Classificació Decimal. Adaptació per a les biblioteques catalanes. 3a edició. Barcelona: Teide, 1976 (col. Aportació Universitària. Mètodes). ISBN 8430773312.
* Rubió i Balaguer, Jordi (director); Rubió i Lois, Jordi (editor). Classificació decimal Adaptació per a les biblioteques catalanes. 4a edició, preparada per Jordi Rubió i Lois. Barcelona: Teide, 1982 (col. Aportació Universitària. Mètodes). ISBN 8430773312.
** N'hi ha un tiratge amb presentació diferenciada i peu d'impremta propi: Barcelona: Fundació Salvador Vives Casajuana, 1982

## Funcionament i estructura

El seu funcionament es basa a estructurar els conceptes mitjançant decimals (0-9) que, a partir de deu grans classes generals, es van subdividint en classes més específiques, en un procés que es pot ampliar i que per la seva flexibilitat permet noves incorporacions. Respecte a la Classificació de Dewey, la CDU va incorporar la possibilitat de combinar diverses matèries, així com l'ús de taules auxiliars i facetes.

### Taules generals

* 0 Generalitats
* 00 Informàtica
* 01 Bibliografies
* 03 Enciclopèdies
* 07 Periodisme
* 1 Filosofia
** 11 Metafísica
** 15 Psicologia
* 2 Religió. Teologia.
* 3 Ciències socials
** 32 Política
** 37 Educació
* 4 Vacant
* 5 Ciències pures. Ciències naturals
** 51 Matemàtiques
** 53 Física
** 57 Biologia
* 6 Ciències aplicades
** 61 Medicina
** 62 Enginyeries
* 7 Belles arts
** 78 Música
** 79 Jocs i esports
* 8 Literatura. Lingüística.
* 9 Història. Geografia. Biografia.

### Taules auxiliars comunes

* 1a Coordinació, extensió.
* 1b Relació
* 1c Llengua
* 1d Forma
* 1e Lloc
* 1f Raça
* 1g Temps
* 1h Notacions alienes a la CDU
* 1k Característiques generals

## Notes

* 1 2 En la versió actual està vacant. En les adaptacions catalanes de Jordi Rubió, pare i fill, el 4 es manté per a Filologia i Lingüística, i el 8 s'utilitza únicament per a la literatura.

## Referències

* ↑ «About Universal Decimal Classification» (en anglès). UDC Consortium. [Consulta: 19 març 2010].
* ↑ Rubió i Balaguer, Jordi. «Pròleg de l'edició de 1920». A: Classificació decimal: adaptació per a les biblioteques catalanes. 4a ed. Barcelona: Teide, 1982, p. VII-IX. ISBN 8430773312.
* ↑ Jordi Rubió Classificació decimal de Brussel·les... (1920)
* ↑ «Master Reference File» (en anglès). UDC Consortium. [Consulta: 19 març 2010].
* ↑ Juncà, Manela. Sistemes de Classificació Documentals. La Classificació Decimal Universal. UOC, 2009.
* ↑ Rubió i Balaguer, Jordi (director); Rubió i Lois, Jordi (editor). Classificació decimal Adaptació per a les biblioteques catalanes. 4a edició, preparada per Jordi Rubió i Lois. Barcelona: Fundació Salvador Vives Casajuana, 1982 (Publicacions de la Fundació Salvador Vives Casajuana, 79).
* ↑ «Recursos web per a la classificació». BiD. Josep Turiel, 06-06-2001. [Consulta: 19 març 2010].

## Enllaços externs

* UDC Consortium (anglès)
* Adaptació de la CDU per a biblioteques escolars d'infantil, primària i secundària, Generalitat de Catalunya, 2006 PDF